Predikant kaap glo taxi | Maroela Media
'n Minibustaxibestuurder beweer hy is Dinsdag in Johannesburg deur 'n gewapende predikant gekaap.
"Die kaper was volgens die taxibestuurder ten volle in sy kerklike uitrusting geklee," het ao. Kay Makhubela, polisiewoordvoerder, gesê. "Hy het die taxi voorgekeer en die bestuurder gevra om hom na 'n nabygeleë plek in Protea Glen, Soweto te neem om 'n groep mense van sy gemeente daar te gaan oplaai."
Die predikant was glo die enigste passasier. Hy het na bewering 'n vuurwapen te voorskyn gebring, die bestuurder van die Toyota Quantum gedwing om stil te hou en hom langs die pad gelos voor hy weggery het.
Die taxibestuurder het aan die polisie gesê die vermeende kaper, 'n man in sy 50's, het soos 'n regte predikant gelyk.
"Hy het gesê die man was ouerig en het 'n baard en dat niemand ooit sou wonder of hy regtig 'n predikant is nie," het Makhubela bygevoeg.